b"\n_START_ARTICLE_\nMarco van Basten\n_START_SECTION_\nFutbolininko karjera\n_START_PARAGRAPH_\nMarco van Basten (1964\xc2\xa0m. spalio 31 d. Utrechte), kur septyneri\xc5\xb3 met\xc5\xb3 prad\xc4\x97jo savo futbolininko karjer\xc4\x85. Van Basten pirmasis klubas buvo vietin\xc4\x97 komanda EDO. Po met\xc5\xb3 jis per\xc4\x97jo \xc4\xaf FC Utrecht. Praleid\xc4\x99s metus jis per\xc4\x97jo \xc4\xaf Utrechto Elinkwijk, kur \xc5\xbeaid\xc4\x97 labai trumpai prie\xc5\xa1 pasira\xc5\xa1ant kontrakt\xc4\x85 su Ajax. Pirm\xc4\x85 kart\xc4\x85 Ajax gretose debiutavo 1982 m. baland\xc4\xaf rungtyn\xc4\x97se su NEC Nijmegen kurios buvo laim\xc4\x97tos 5-0. Tose rungtyn\xc4\x97se jis pasirod\xc4\x97 po keitimo ir vienintelis \xc5\xbeaid\xc4\x97jas su kuriuo jis negal\xc4\x97jo konkuruoti buvo Johan Cruijff. Marco tapo rezultatyviausiu Olandijos \xc4\x8dempionato \xc5\xbeaid\xc4\x97ju 1984, 1985, 1986 ir 1987 \xc4\xafmu\xc5\xa1\xc4\x99s 117 \xc4\xafvar\xc4\x8di\xc5\xb3 per 112 rungtyni\xc5\xb3. Ry\xc5\xa1kiausiai jis blykstel\xc4\x97jo 1985/86 m. sezone Eredivisie per 26 rungtynes peln\xc4\x97 37 \xc4\xafvar\xc4\x8dius, tod\xc4\x97l tapo met\xc5\xb3 Europos auksinio batelio laim\xc4\x97toju. UEFA tauri\xc5\xb3 taur\xc4\x97 1986-1987 m. finale van Basten v\xc4\x97l blykstel\xc4\x97jo, kai peln\xc4\x97 \xc4\xafvart\xc4\xaf prie\xc5\xa1 FC Lokomotive Leipzig. 1987 m. van Basten kartu su jo kra\xc5\xa1tie\xc4\x8diais Ruud Gullit ir Frank Rijkaard \xc4\xafsigyjo Silvio Berlusconi savo klubui AC Milan. Pirm\xc4\x85 sezon\xc4\x85 Milan klube jis su\xc5\xbeaid\xc4\x97 tik 11 rungtyni\xc5\xb3, kadangi patyr\xc4\x97 kulnies traum\xc4\x85. Nepaisant to van Basten peln\xc4\x97 5 \xc4\xafvar\xc4\x8dius Euro 88: tris prie\xc5\xa1 Anglija, pergaling\xc4\x85 \xc4\xafvart\xc4\xaf pusfinalyje prie\xc5\xa1 Vakar\xc5\xb3 Vokietija ir \xc4\xafsp\xc5\xabdingo gro\xc5\xbeio \xc4\xafvart\xc4\xaf finale prie\xc5\xa1 Taryb\xc5\xb3 S\xc4\x85junga, bei kartu su Olandijos rinktine laim\xc4\x97jo Europos futbolo \xc4\x8dempionat\xc4\x85. Jis tapo turnyro rezultatyviausiu \xc5\xbeaid\xc4\x97ju, taip pat vieninteliu \xc5\xbeaid\xc4\x97ju \xc4\xafmu\xc5\xa1usiu daugiau kaip du \xc4\xafvar\xc4\x8dius. Po tarptautinio turnyro van Basten tur\xc4\x97jo puik\xc5\xb3 1988/89 m. sezon\xc4\x85, kuomet \xc4\xafmu\xc5\xa1\xc4\x97 11 \xc4\xafvar\xc4\x8di\xc5\xb3 Serie A, du i\xc5\xa1 j\xc5\xb3 pad\xc4\x97jo Milan sutriu\xc5\xa1kinti Bukare\xc5\xa1to \xe2\x80\x9eSteaua\xe2\x80\x9c Europos taur\xc4\x97s finale ir tapti geriausiu Europos futbolininku. 1989/90 m. sezone van Bastenas tapo rezultatyviausiu Serie A \xc5\xbeaid\xc4\x97ju, o Milan apgyn\xc4\x97 Europos taur\xc4\x99 final\xc4\x99 \xc4\xafveik\xc4\x99 Lisabonos \xe2\x80\x9eBenfica\xe2\x80\x9c. 1990\xc2\xa0m. Pasaulio futbolo \xc4\x8dempionate Olandijos rinktin\xc4\x97 pasirod\xc4\x97 silpnai ir antrame etape i\xc5\xa1krito. 1990/91 m. sezonas Milan Italijoje susiklost\xc4\x97 nes\xc4\x97kmingai, Italijos \xc4\x8dempionat\xc4\x85 laim\xc4\x97jo Sampdoria. Van Basten susipyko su Milan treneriu Arrigo Sacchi ir Berlusconi atleido pastaraj\xc4\xaf. Klubo treneriu tapo Fabio Capello ir Milan t\xc4\x85 sezon\xc4\x85 nepralaim\xc4\x97jo nei vien\xc5\xb3 \xc5\xa1alies \xc4\x8dempionato rungtyni\xc5\xb3, o van Basten \xc4\xafmu\xc5\xa1\xc4\x97 25 \xc4\xafvar\xc4\x8dius ir tapo Italijos \xc4\x8dempionu. Tarptautin\xc4\x97je arenoje Olandija dalyvavo Euro 92 ir pasiek\xc4\x97 pusfinal\xc4\xaf, kuriame baudiniais pralaim\xc4\x97jo, o van Basten sm\xc5\xabgiuot\xc4\x85 baudin\xc4\xaf atlaik\xc4\x97 Peter Schmeichel. 1992 m. lapkrit\xc4\xaf \xc5\xbeaizdamas UEFA \xc4\x8dempion\xc5\xb3 lygoje prie\xc5\xa1 IFK G\xc3\xb6teborg Marco peln\xc4\x97 4 \xc4\xafvar\xc4\x8dius ko niekam iki tol nebuvo pavyk\xc4\x99 padaryti (2000 m. tai pavyko Simone Inzaghi, o 2004 m. Dado Pr\xc5\xa1o). 1992-93 met\xc5\xb3 sezone Milan komanda su\xc5\xbeaid\xc4\x97 58 nepralaim\xc4\x97t\xc5\xb3 rungtyni\xc5\xb3 atkarp\xc4\x85 i\xc5\xa1 eil\xc4\x97s. Van Basten to sezono prad\xc5\xbeioje \xc5\xbeaid\xc4\x97 ypatingai gerai ir (taip pat kaip Johan Cruyff ir Michel Platini) tre\xc4\x8di\xc4\x85 kart\xc4\x85 buvo i\xc5\xa1rinktas met\xc5\xb3 Europos \xc5\xbeaid\xc4\x97ju, ta\xc4\x8diau v\xc4\x97liau jam atsinaujino kulnies trauma. Van Basten po keleto operacij\xc5\xb3 prie Milan komandos prisijung\xc4\x97 likus vos keletui nam\xc5\xb3 rungtyni\xc5\xb3 iki UEFA \xc4\x8dempion\xc5\xb3 lygos finalo, kuriame jie pralaim\xc4\x97jo Olympique de Marseille. Tos finalin\xc4\x97s rungtyn\xc4\x97s buvo paskutin\xc4\x97s Van Basten rungtyn\xc4\x97s u\xc5\xbe Milan komand\xc4\x85. Jis praleido daugiau kaip 2 metus bandydamas gr\xc4\xaf\xc5\xbeti \xc4\xaf aik\xc5\xa1tel\xc4\x99, ta\xc4\x8diau 1995 m. parei\xc5\xa1k\xc4\x97 savo kaip futbolininko pasitraukim\xc4\x85._NEWLINE_2006 m. kovo m\xc4\x97nes\xc4\xaf San Siro stadijone jis dalyvavo Demetrio Albertini pad\xc4\x97kos rungtyn\xc4\x97se ir pirm\xc4\x85j\xc4\x85me k\xc4\x97linyje prie\xc5\xa1 j\xc4\xaf pakei\xc4\x8diant \xc4\xafmu\xc5\xa1\xc4\x97 \xc4\xafvart\xc4\xaf. 2006 m. liepos 22 d. jis dalyvavo Jungtiniuose Arab\xc5\xb3 Emiratuose 11 met\xc5\xb3 Dennis Bergkamp rungtyniavimo Arsenal klube proga pad\xc4\x97kos rungtyn\xc4\x97se._NEWLINE_2007 m. kovo m\xc4\x97nes\xc4\xaf Sky Sports Marco Van Basten i\xc5\xa1rinko \xc4\xaf pirm\xc4\x85 viet\xc4\x85 geriausi\xc5\xb3 \xc5\xbeaid\xc4\x97ju, kurio karjera buvo priverstinai nutraukta.\n_START_SECTION_\nTrenerio karjera\n_START_PARAGRAPH_\nVan Basten oficialiai paliko Milan 1995 ir pasitrauk\xc4\x97 i\xc5\xa1 futbolo, i\xc5\xa1d\xc4\x97stydamas, kad jis niekada nedirbs treneriu. Ta\xc4\x8diau, jis persigalvojo ir prad\xc4\x97jo dirbti kartu su Karali\xc5\xa1k\xc4\x85ja Nyderland\xc5\xb3 Futbolo Asociacija (KNVB). Trenerio karjera jis prad\xc4\x97jo nuo trenerio pad\xc4\x97j\xc4\x97ju su antra Ajax komanda 2003-04 kuriai vadovavo jo ankstesn\xc4\x97s komandos draugas John van 't Schip. 2004\xc2\xa0m. liepos 29 d., Van Basten buvo \xc4\xafvardintas nauju Oland\xc5\xb3 rinktin\xc4\x97s treneriu, o jo pad\xc4\x97j\xc4\x97jas tapo van\xe2\x80\x99t Schip._NEWLINE_Kaip treneris, jis netrukus buvo pripa\xc5\xbeintas kaip stipri\xc5\xb3 princip\xc5\xb3 vyras. Van Basten ne\xc4\xaftrauk\xc4\x97 \xc4\xaf sud\xc4\x97t\xc4\xaf nuolatini\xc5\xb3 \xc5\xbeaid\xc4\x97j\xc5\xb3 toki\xc5\xb3 kaip Clarence Seedorf, Patrick Kluivert, Edgar Davids ir Roy Makaay ir atsarginio \xc5\xbeaid\xc4\x97j\xc4\x85 Mark van Bommel, tod\xc4\x97l, kad jis man\xc4\x97, kad j\xc5\xb3 geriausias \xc5\xbeaidimas jau pra\xc4\x97jo ir jie \xc5\xbeaid\xc5\xbeia pras\xc4\x8diau negu jis tik\xc4\x97josi. Buvo taip pat paklausim\xc5\xb3 Van Basten pa\xc5\xa1aukti Dennis Bergkamp, kuris buvo pasitrauk\xc4\x99s i\xc5\xa1 \xc5\xa1alies rinktin\xc4\x97s 6 metais anks\xc4\x8diau. Van Basten tada atskleid\xc4\x97 \xc5\xbeiniasklaidai, kad jis niekada neketino tai daryti nepaisant Bergkamp pasiruo\xc5\xa1imo._NEWLINE_Turb\xc5\xabt pirm\xc4\x85 kart\xc4\x85 per de\xc5\xa1imtme\xc4\x8dius, niekas i\xc5\xa1 \xe2\x80\x9edideli\xc5\xb3 trij\xc5\xb3\xe2\x80\x9c klub\xc5\xb3 (Ajax Amsterdam, PSV Eindhovenas, ir Feyenoord Roterdamas) neapr\xc5\xabpino \xc5\xbeaid\xc4\x97jais \xc5\xa1alies rinktin\xc4\x97s pagrindo. Vietoj to praskyn\xc4\x97 keli\xc4\x85 atvyk\xc4\x97liams i\xc5\xa1 AZ Alkmaar tokiems \xc5\xbeaid\xc4\x97jams kaip Denny Landzaat, Barry Opdam, Barry van Galen, Ron Vlaar, Jan Kromkamp ir Joris Mathijsen. Kiti nepaskelbti pasirinkimai buvo Khalid Boulahrouz, Hedwiges Maduro, Ryan Babel ir Romeo Castelen. Van Basten taip pat nor\xc4\x97jo \xc4\xaftraukti Dramblio Kaulo Kranto puol\xc4\x97j\xc4\x85 Salomon Kalou, bet jam tai nepavyko, kadangi Kalou negavo Olandijos pilietyb\xc4\x97s ir gal\xc5\xb3 gale pri\xc4\x97m\xc4\x97 Dramblio Kaulo Kranto pasi\xc5\xablym\xc4\x85 \xc5\xbeaisti u\xc5\xbe j\xc5\xb3 rinktin\xc4\x99._NEWLINE_Marco vadovaujant, Olandijos rinktin\xc4\x97 nei karto nepralaim\xc4\x97jo Pasaulio \xc4\x8dempionato atrankos turnyre grup\xc4\x97je ir FIFA Pasaulio \xc4\x8dempionato grupi\xc5\xb3 stadijoje, bet i\xc5\xa1krito po pralaim\xc4\x97jimo 1-0 Portugalijai a\xc5\xa1tuntfinalyje. Van Basten buvo smarkiai kritikuotas u\xc5\xbe tai, kad jis leido \xc5\xbeaisti Dirk Kuyt, kuris per turnyr\xc4\x85 nepeln\xc4\x97 nei vieno \xc4\xafvar\xc4\x8dio, o nei\xc5\xa1leido Ruud van Nistelrooy (kuris buvo \xc4\xafmu\xc5\xa1\xc4\x99s dvide\xc5\xa1imt a\xc5\xa1tuonis \xc4\xafvar\xc4\x8dius u\xc5\xbe Olandijos rinktin\xc4\x99 prie\xc5\xa1 \xc5\xa1\xc4\xaf turnyr\xc4\x85)._NEWLINE_2006 m. lapkrit\xc4\xaf, Van Basten pakviet\xc4\x97 \xc4\xaf rinktin\xc4\x99 Milano saug\xc4\x85 Clarence Seedorf draugi\xc5\xa1kam ma\xc4\x8dui prie\xc5\xa1 Anglij\xc4\x85 Amsterdamo Arenoje. 2007 m. gegu\xc5\xbe\xc4\x99 Van Basten paskelb\xc4\x97, kad nori susigra\xc5\xbeinti \xc4\xaf rinktin\xc4\x99 Madrido Real puol\xc4\x97j\xc4\x85 Ruud van Nistelrooy, kuris anks\xc4\x8diau parei\xc5\xa1k\xc4\x97, kad niekada ne\xc5\xbeais Olandijos nacionalin\xc4\x97je rinktin\xc4\x97je kol jei vadovaus Van Basten._NEWLINE_Van Basten tur\xc4\x97jo sutart\xc4\xaf su Olandijos rinktine iki 2008 m. Olandijos futbolo asociacija parei\xc5\xa1k\xc4\x97 nor\xc4\x85 prat\xc4\x99sti \xc5\xa1i\xc4\x85 sutart\xc4\xaf iki 2010 m. Pasaulio futbolo \xc4\x8dempionato \xc4\xaf PAR atrankai, ta\xc4\x8diau Van Basten jau 2008\xc2\xa0m. vasario 22 d. buvo pasira\xc5\xa1\xc4\x99s ketveri\xc5\xb3 met\xc5\xb3 sutart\xc4\xaf su Ajax pradedant dirbti nuo 2008 liepos 1 d. Jo paskutinis turnyras su Olandijos rinktine buvo Euro 2008, kurio ketvirtfinalyje jie pralaim\xc4\x97jo Guus Hiddink vadovaujamai Rusijos rinktinei. Po Euro 2008 Van Basten tapo Ajax treneriu."